Aocial-democrații vasluieni au împărțit pe stradă garoafe roșii, iar la Consiliul Județean – trandafiri roșii angajatelor și jurnalistelor.
În dimineața de 8 martie, social-democrații din Vaslui, conduși de Valeriu Caragață, Ciprian Trifan, Irinel Stativă și Lucian Braniște, au organizat o acțiune în fața sediului județean al partidului, unde au oferit sute de garoafe roșii doamnelor și domnișoarelor din oraș. Ulterior, au mers la fabrica de Confecții, unde au încercat să aducă un zâmbet pe chipul angajatelor. Aici, cei doi candidați ai PSD pentru funcțiile de primar al municipiului Vaslui și președinte al Consiliului Județean, respectiv Braniște și Trifan, au oferit fiecare o garoafă și surprize dulci tuturor femeilor aflate în primul schimb de muncă, scrie Vremea Nouă.
"Păstrăm tradiția, iar pe 8 martie ne-am întâlnit cu foarte multe doamne și domnișoare din Vaslui, cărora le-am urat o primăvară frumoasă și să aibă un an așa cum și-l doresc. Poate că nu se face primăvară cu o floare, însă noi, cei din PSD, avem un dialog constant cu cetățenii, prin dezbaterile și acțiunile organizate săptămânal, care să contribuie la dezvoltarea și modernizarea comunității noastre", a spus Ciprian-Ionuț Trifan, vicepreședintele Consiliului Județean Vaslui.
Ziua Internațională a Femeii a fost sărbătorită și la Consiliul Județean Vaslui, unde angajatele instituției au fost felicitate într-un cadru festiv. Ciprian Trifan a achiziționat trandafiri pentru angajatele instituției, considerând că acestea merită un gest special de apreciere. Ele au primit un al doilea buchet de flori din partea sindicatului, fiind sărbătorite cu șampanie și prăjituri în timpul ceremoniei.
Conducerea Consiliului Județean Vaslui a fost atentă și la jurnalistele din județ, invitându-le la sediul instituției. Acestea au primit câte un trandafir și o cutie cu bomboane, chiar dacă ambalajul acestora era de Crăciun, fiind achiziționate anul trecut pentru consilierii județeni. Președintele Consiliului Județean a considerat că acesta este momentul potrivit să le ofere femeilor care activează în presa locală aceste mici gesturi de apreciere.